Quidam Gybuinus Clericus, tactus timore divino, ob peccaminum suorum remissionem, seu fratris sui Nerduini, filiorumque ejus nepotum suorum: Oddonis videlicet, et Hugonis, donavit dimidium mansum unum in villa, quæ Priniacus dicitur, et unum curtile cum servo, qui in eadem terra stabat, nomine Humbertus, cum filiis duobus Dodone, et Humberto. Reddidit etiam terram quandam sitam in Caviniaco villa, quam frater suus supra nominatus Nerduinus tenere visus est aliquando injuste. Reddidit salvamentum de villis Auxiliaci, atque Blaniaci. Reddidit etiam Oldierium cum fratre ejus nomine Hugone, et sorore, nomine Fratburga, quos tenebant in salvamentum supradictus frater suus, et nepotes sui. Donavit etiam servum Guntarium et Ingerrannum cum filio Stephano. Nam Ingerrannus pro Oddone ante fuerat datus: filius vero ejus pro Hugone. Ipse Gybuinus, qui donationem fecit, firmavit Carta.